b"\n_START_ARTICLE_\nDaang Palibot Blg. 2\n_START_SECTION_\nKasaysayan\n_START_PARAGRAPH_\nUnang binuo ang pagpapasibol ng pangunahing sistemang pandaan sa Kamaynilaan sa Metropolitan Thoroughfare Plan ng 1945, na nagsabing lalawak nang husto ang kalakhang lungsod hanggang sa mga baybaying-lawa ng Laguna de Bay sa dekada-1940. Ipinanukala ng plano ang paglalatag ng anim na mga daang palibot (circumferential roads) at sampung daang radyal ('radial roads)._NEWLINE_Dahil umiiral na ang mga daan, ang ideya para sa ikalawang daang palibot (C-2) ay iugnay na lamang ang maigsing mga bahagi. Ang mga iuugnay ay Calle Capulong, Calle Tayuman, Calle Governor Forbes, Calle Nagtahan sa hilaga ng Ilog Pasig, at Calle Canonigo sa katimugang pampang ng nasabing ilog. Pina-ugnay ng Tulay ng Nagtahan \xe2\x80\x94 ang pinakamalapad na tulay na tumatawid sa nasabing ilog nang natapos ito noong 1963 hanggang sa itinayo ang Tulay ng Guadalupe noong dekada-1970 \xe2\x80\x94 ang dalawang mga bahaging ito._NEWLINE_Ang mas-matandang mga daan ay buhat pa noong unang bahagi ng ika-19 na dantaon sa ilalim ng pamumuno ng mga Kastila sa Pilipinas. Ang pinakaunang bahagi, Calle Canonigo (kasalukuyang Karugtong ng Abenida Quirino) ay itinayo upang iugnay ang Plaza Dilao / estasyong daangbakal ng Paco sa Calle Isaac Peral (kasalukuyang Abenida ng United Nations). Ang daang kahanay sa Canonigo na patungong Ilog Pasig ay isang makipot na karsadang tinawag na Calle Luengo sa Pandacan. _NEWLINE_Isang mapa ng Maynila na gawa ng YMCA noong 1934 ay nagpapakita ng Calle Tayuman na nagsisimula sa Calle Sande (kasalukuyang Kalye Nicolas Zamora) / Kalye Juan Luna at nagtatapos malapit sa Hipodromo ng San Lazaro. Nag-uugnay naman ito sa Calle Governor Forbes (kasalukuyang Abenida Lacson) na umabot hanggang Calle Lealtad (kasalukuyang Kalye J. Fajardo). Nag-uugnay ang Calle Nagtahan sa Rotonda ng Santa Mesa hanggang sa Ilog Pasig. Sa dakong timog ng ilog, tanging Calle Canonigo lamang ang umiiral. Noong panahong Komonwelt, itinayo ang Harrison Boulevard (kasalukuyang Abenida Quirino) upang iugnay ang Calle Herr\xc3\xa1n (kasalukuyang Kalye Pedro Gil) sa Dewey Boulevard (kasalukuyang Bulebar Roxas). Di nagtagal, idinugtong ang Calle Luengo sa Calle Herr\xc3\xa1n.\n_START_SECTION_\nSistema ng lansangang bayan ng Pilipinas\n_START_PARAGRAPH_\nNoong 2014, itinalaga ng Kagawaran ng Pagawaing Bayan at Lansangan (DPWH) ang kabuoang daang palibot bilang Pambansang Ruta Blg. 140 (N140) alinsunod sa bagong-lunsad na sistema ng lansangang bayan sa Pilipinas.\n_START_SECTION_\nKalye Capulong (Capulong Street)\n_START_PARAGRAPH_\nAy kilala rin bilang C-2 Road. Nagsisimula ito sa Daang Marcos at nagtatapos sa Kalye Juan Luna. Isa itong pangunahing lansangan ng distrito ng Tondo ng Maynila. Paglampas ng Juan Luna, tutuloy ito bilang Kalye Tayuman.\n_START_SECTION_\nKalye Tayuman (Tayuman Street)\n_START_PARAGRAPH_\nAng Kalye Tayuman ay isang pangunahing daanan ng mga distrito ng Tondo at Santa Cruz. Mayroon itong apat na linya na nagsisimula sa Kalye\xc2\xa0Juan Luna at nagtatapos sa sangandaan ng Abenida Lacson at Kalye Consuelo.\n_START_SECTION_\nAbenida Lacson (Lacson Avenue)\n_START_PARAGRAPH_\nAy nagsisimula sa sangandaan ng Kalye Tayuman/Consuelo at nagtatapos sa Tulay ng Mabini.\n_START_SECTION_\nAbenida Quirino (Quirino Avenue)\n_START_PARAGRAPH_\nAy ang pangunahing bahagi ng C-2 na nag-uugnay ng Abenida Lacson (sa pamamagitan ng Tulay ng Mabini) sa Bulebar Roxas. Dumadaan ito sa mga distrito ng Paco, Pandacan, at Malate ng Maynila. Ang dating Bulebar Nagtahan ay isa nang bahagi ng Abenida Quirino."